**Frol IL orientering**

**Årsmelding 1966**

Orienteringsutvalget har bestått av:

 Annar Berg, formann

 Ingvar Reistad

 Bjørn Olav Nygård

 Bjørn Bye

 Jan Munkeby

 Einar Munkeby

Laget var representert på o-kretstinget ved Annar Berg. O-sportens dag var det første arrangementet for utvalget. Ingvar og Annar hadde lagt ned stort arbeid på dette, men dessverre var oppslutningen skuffende.

Ingvar ordnet til et treningsløp for laget. 3-4 stykker deltok. Litt senere ordnet Annar med et terminfestet o-løp. Det hadde bra deltagelse.

I sesongen har laget hatt 25 starter fordelt på 10 nasjonale- og kretsløp. Annar har deltatt mest med 10 løp, for det meste i M1. De andre som har deltatt er Ingvar 3, (han har forbedret seg mye fra i fjor), Torgeir 3, Bjørn Olav 3, Bjørn 2 (har vært i Finland en stor del av sesongen), Arne Sandvik 2 og Per Gustav Tingstad 1. Dessuten deltok Jostein Moksnes og Annar i St.Hanskuten og besatte her 4.plassen. Dette er den eneste premieplassen i sesongen, men det må da bemerkes at Annar hele 5 ganger har vært førstemann som ikke har fått premie.

Dessverre greide ikke laget i år å stille lag i budstikke p.g.a Bjørns fravær.

Klubbmesterskapet vart arrangert 23.oktober med meget bra deltagelse. Bjørn hadde lagt 3 meget fine løyper på grunnlagskartet til nykartet vårt. Den ettertraktede bjella måtte Ingvar gje fra seg til Andreas Eldnes som viste enestående utholdenhet. Klubbmester vart Annar etter at en post vart funnet i lomma på en fuglejeger. Bjørn Olav og Torgeir laga gode løp og vart nr. 2 og 3. Med litt mer rutine vil disse to bli meget habile o-løpere.

Arbeidet med nykartet er kommet i gang. Vi har fått 1/3del av grunnlagskartet, og arbeidet med korrigering er så vidt kommet i gang. Her må det settes full fart i arbeidet til våren slik at vi kan få denne delen av kartet ferdig til høsten. Det kan da bli aktuelt å arrangere o-løp. Kartet er også nødvendig for å få større fart i rekrutteringa av o-løpere.

Oppmannen håper at o-sporten fortsatt er på offensiven i laget.

Annar Berg (oppmann)

Sign.